Koulutyö alkaa Tampereen kaupungin peruskouluissa yhteensä noin 17 800 oppilaalla. Tiedot ovat ennakkotietoja ja koskevat kaupungin ylläpitämiä peruskouluja.

Tampereen kaupungin peruskouluissa ja Tampereen yliopiston normaalikoulussa aloitetaan lukuvuosi torstaina elokuun 8. päivänä 2019. Koulujen omilla verkkosivuilla ilmoitetaan tarkat aloitusajat.

Koulujen verkkosivut

Ilmoitus koulujen alkamisesta 8.8.2019

Koulujen alkaessa kaikkien tiellä kulkevien on tärkeää noudattaa liikenteessä erityistä varovaisuutta, koska Tampereen kaupungin alueella on käynnissä useita isoja liikenteeseen vaikuttavia rakennustyömaita. Raitiotien työmaiden läheisyydessä Raitiotieallianssi opastaa jalankulkijoita keskeisten risteysten ja työmaiden lähellä koulujen alkaessa.

Raitiotietöitä koulureiteillä – tarkkana liikenteessä Tiedote 7.8.2019



Tampereella pienten lasten tietoisuutta eri kielistä ja kulttuureista on tuettu aikaisemminkin, esimerkiksi varhaiskasvatuksen ja esiopetuksen ryhmissä kielisuihkujen avulla. Perusopetuksessa vuosiluokilla 1 ja 2 on lukuvuoden aikana tutustuttu omassa koulussa ja sen koulupolulla tarjolla oleviin A1-kieliin erilaisten toiminnallisten tuokioiden avulla.

Perusopetuksen valtakunnalliseen opetussuunnitelmaan on lisätty varhennettu kielenopetus, mikä tarkoittaa, että ensimmäisen vieraan kielen opiskelu alkaa jatkossa jo ensimmäisellä luokalla. Syksyllä 2019 koulunsa aloittavat ekaluokkalaiset valitsevat ennen joulua A1-kielen, jonka opiskelu alkaa kevätlukukauden 2020 alussa. Lukuvuosi 2019- 2020 on siirtymävuosi, sillä seuraavina lukuvuosina kielenopiskelu alkaa aina syksyllä.

Luokkahuoneet sijaitsevat kolmessa kerroksessa ja kaikkiaan viidessä siivessä. Aulan yhteydessä on tilat myös kirjastolle, joka on aluksi vain koulun käytössä. Lähivuosina siitä on tarkoitus tehdä omatoimikirjasto, joka on avoinna kaikille alueen asukkaille. Lisäksi Vuores-talon kokonaisuudessa toimivat neuvola ja päiväkoti, tulevaisuudessa myös nuorisotila.

Lukuvuoden alkaessa otetaan käyttöön Vuoreksen koulun uudisosa. Samalla 1.–6. luokkien koulu muuttuu 1.–9. luokkien yhtenäiskouluksi. Uudisosan ja vuonna 2013 valmistuneen vanhemman osan tilat liittyvät saumattomasti toisiinsa, kun niiden välinen tilapäinen seinä puretaan kesällä.

Vuoreksen koulun uudisosan aulassa on muun muassa auditorio. Uusi ja aikaisemmin rakennettu aulatila toimivat nyt yhtenä kokonaisuutena.

- Koulun nykyinen, kolmeen osioon jaettavissa oleva 1000 neliön sali ja päiväkodin pikkusali riittävät päiväkodin ja koulun liikuntatuntien käyttöön myös jatkossa. Ruokailua varten saadaan lisää tilaa, kun koulun keskusaula laajenee. Suuri aulatila mahdollistaa erilaisten tilaisuuksien järjestämisen myös kouluajan ulkopuolella, kertoo Vuoreksen koulun rehtori Leena Kostiainen.

Joustavat tilaratkaisut ja uusi oppimisympäristö lisäävät muun muassa oppilasryhmien yhteistyötä ja toiminnallisuutta. Ne tarjoavat monipuolisia mahdollisuuksia opetuksen järjestämiseen ja oppilaiden erilaisten tarpeiden huomioon ottamiseen.

Kaikkiaan Vuoreksen uuteen yhtenäiskouluun mahtuu 1000 perusopetuksen oppilasta. Tilat tulevat rehtorin mukaan täyttymään pian, sillä lasten määrä kasvaa Vuoreksen alueella voimakkaasti. Vuorekseen suunnitellaan parhaillaan myös uutta Isokuusen päiväkotia, jossa on tilat 160 lapselle ja koulu 150:lle esi- ja alkuopetuksen oppilaalle. Tavoitteena on, että uusi yksikkö on käytössä elokuussa 2021.

Vuoreksen koulussa opiskelee alkavan syyslukukauden ajan myös Peltolammin koulun 280 oppilasta ja 50 esiopetuksen oppilasta. Tammikuussa 2020 oppilaat siirtyvät takaisin Peltolammille koulun yhteyteen valmistuvaan väistötilaan, johon tulee esiopetuksen ja koulun lisäksi tilat myös neuvolalle ja kirjastolle. Koulu toimii väistötilassa toistaiseksi, kunnes se saa uudet tilat Peltolammille suunniteltuun uuteen hyvinvointikeskukseen.